

2013/0297 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ  
  
съгласно член 294, параграф 6 от Договора за функционирането на Европейския съюз  
  
относно

позицията на Съвета във връзка с приемането на предложение за Регламент на Европейския парламент и на Съвета за изменение на Регламент (ЕО) № 91/2003 относно статистиката за железопътния транспорт по отношение на събирането на данни за товарите, пътниците и произшествията

(текст от значение за ЕИП)

1. Контекст

|  |  |
| --- | --- |
| Дата на предаване на предложението на Европейския парламент и на Съвета  COM(2013) 611– 2013/297(COD) | 30 август 2013 г. |
| Дата на становището на Европейския икономически и социален комитет: | не е приложимо |
| Дата на позицията на Европейския парламент на първо четене: | 11 март 2014 г. |
| Дата на предаване на измененото предложение: | не е приложимо |
| Дата на приемане на позицията на Съвета: | 18 юли 2016 г. |

2. Цел на предложението на Комисията

Целта на предложението на Комисията е да се измени Регламент (ЕО) № 91/2003[[1]](#footnote-1), така че да се актуализира, опрости и оптимизира съществуващата правна рамка за европейската статистика за железопътния транспорт, и същият да се приведе в съответствие с Договора за функционирането на Европейския съюз (ДФЕС), що се отнася до делегираните и изпълнителните правомощия.

С предложения регламент Комисията ще бъде оправомощена да приема делегирани актове с цел адаптиране на определенията и на праговете за докладване, изменение на съдържанието на приложенията и уточняване на информацията, която трябва да бъде предоставена.

Освен това с него ще се предоставят на Комисията изпълнителни правомощия с оглед осигуряване на еднакви условия по отношение на специфичните изисквания за информацията, която трябва да бъде предоставена за целите на изготвянето на докладите за качеството и съпоставимостта на резултатите, в съответствие с процедурата по разглеждане, предвидена в член 5 от Регламент (ЕС) № 182/2011[[2]](#footnote-2).

3. Коментари относно позицията на Съвета

3.1 Коментари от общ характер

Позицията на Съвета отразява, от една страна, постигнатата по време на тристранните обсъждания договореност между Съвета, Комисията по транспорт и туризъм на Европейския парламент и Европейската комисия от 24 май 2016 г., и новото Междуинституционално споразумение за по-добро законотворчество от 13 април 2016 г.[[3]](#footnote-3), от друга.

Основният въпрос, който блокира досието, беше постигането на съгласие с Европейския парламент за придаване на официален характер на обмена на данни между Евростат, Европейската железопътна агенция (ERA)[[4]](#footnote-4) и генерална дирекция „Мобилност и транспорт“ (MOVE) чрез двустранни меморандуми за разбирателство.

В крайна сметка бе постигнат консенсус с подписването на два меморандума за разбирателство — единия между Евростат и ГД „Мобилност и транспорт“, а другия между Евростат и ERA. Посредством тях Европейският парламент получи гаранция, че поисканите от него данни ще бъдат обработвани и предоставяни на разположение.

Текстът не съдържа изрично позоваване на меморандумите за разбирателство, но едно от съображенията препраща към „подходящи споразумения за сътрудничество относно статистическите дейности“.

Съветът прие позицията си на първо четене на 18 юли 2016 г.

Позицията на Съвета е приемлива за Комисията.

3.2 Коментари по измененията, приети от Европейския парламент

3.2.1. Изменения, внесени от Европейския парламент, които са включени изцяло, отчасти или по принцип в позицията на Съвета на първо четене

На 11 март 2014 г. Европейският парламент прие законодателна резолюция, с която предложи 23 изменения. Комисията отхвърли повечето от тях, включително исканията за допълнителни променливи. По-специално Европейският парламент беше на мнение, че събирането на данни следва да се разшири допълнително, така че да включва данни за железопътната инфраструктура, и че следва да има повече измервани променливи за статистиката за превоза на пътници, по-специално по отношение на трансграничните връзки, които според него следва да бъдат в центъра на транспортната политика на ЕС.

3.2.2. Изменения, внесени от Европейския парламент, които не са включени в позицията на Съвета на първо четене

Основните изменения, свързани с изричното добавяне на нови променливи, не бяха включени в позицията на Съвета.

3.3 Изменени от Съвета разпоредби и позицията на Комисията по тях

Новото съображение 3а засяга въпроса за допълнителното събиране на данни с цел избягване на дублирането на работата и оптимизиране на използването на съществуващата информация. В него се уточнява също така, че „между службите на Комисията и имащите отношение образувания, включително на международно равнище, следва да се сключат подходящи споразумения за сътрудничество относно статистическите дейности“.

Член 3, параграф 2 се отнася до единственото правомощие, предоставено на Комисията, да приема делегирани актове за адаптиране на съществуващите технически определения и да въвежда нови технически определения. Освен това в него се уточнява, че при упражняването на това правомощие Комисията гарантира, че делегираните актове не водят до значителна допълнителна тежест за държавите членки и респондентите. Наред с това Комисията има задължението надлежно да обосновава мерките, предвидени в делегираните актове, като прибягва при нужда към анализ на тяхната разходна ефективност, включително посредством оценка на тежестта върху респондентите и на разходите за изготвяне, както е предвидено в член 14, параграф 3, буква в) от Регламент (ЕО) № 223/2009.

При все че Комисията съжалява за ограничения характер на предоставеното правомощие в сравнение с първоначалното предложение, тя може да счете разпоредбата в сегашната ѝ редакция за приемлива в дух на постигане на съгласие.

Въведени бяха две допълнителни изменения:

Добавен е нов параграф в член 7 относно мерките за изпълнение, които трябва да бъдат приети за определяне на договореностите относно разпространението на резултатите.

В новия член 9 относно отчетността се предвижда Комисията да докладва на Европейския парламент и Съвета относно изпълнението на Регламент (ЕО) № 91/2003 до 31 декември 2020 г. и на всеки четири години след това, вместо само веднъж, както е предвидено в сегашния регламент.

Стандартното съображение и член 10 относно упражняването на делегирането на правомощия са в съответствие с новото Междуинституционално споразумение за по-добро законотворчество.

Комисията подкрепя изложеното по-горе.

4. Заключение

Комисията подкрепя постигнатия компромис, тъй като той до голяма степен се доближава до първоначалното предложение на Комисията. Освен това той не поражда допълнителна тежест за доставчиците на данни и поради това е в съответствие с целта за опростяване на съществуващата правна рамка за европейската статистика за железопътния транспорт. Що се отнася до привеждането на Регламент (ЕО) № 91/2003 в съответствие с ДФЕС, въпреки някои ограничения, компромисът осигурява добър баланс между делегирани актове и актове за изпълнение. Текстът е пример за успешно прилагане на новото Междуинституционално споразумение за по-добро законотворчество.

1. Регламент (ЕО) № 91/2003 на Европейския парламент и на Съвета от 16 декември 2002 г. относно статистиката за железопътния транспорт (ОВ L 14, 21.1.2003 г., стр. 1). [↑](#footnote-ref-1)
2. Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13). [↑](#footnote-ref-2)
3. ОВ L 123, 12.5.2016 г., стр. 1. [↑](#footnote-ref-3)
4. Регламент (ЕО) № 881/2004 на Европейския парламент и на Съвета от 29 април 2004 г. за създаване на Европейска железопътна агенция (ОВ L 164, 30.4.2004 г., стр. 1). На 16 юни 2016 г., след влизането в сила на Регламент (ЕС) 2016/796 на Европейския парламент и на Съвета от 11 май 2016 г. относно Агенцията за железопътен транспорт на Европейския съюз и за отмяна на Регламент (ЕО) № 881/2004 (ОВ L 138, 26.5.2016 г., стр. 1), Агенцията за железопътен транспорт на Европейския съюз замени и стана правоприемник на Европейската железопътна агенция (ERA).  [↑](#footnote-ref-4)